钦定古今图书集成/明伦汇编/官常典/第788卷 > 毕仲衍
## 钦定古今图书集成/明伦汇编/官常典/第788卷 > 毕仲衍

按《宋史毕士安传》：士安曾孙仲衍，字夷仲，以荫为阳
翟主簿。张昇，县人也，方镇许请于朝，欲兴乡校，既具
材计工，又听民自以其力输助。邑子马宏以口舌横
闾里，谩谓诸豪曰：“张公兴学，而县令乃因以取诸民，
由十百而至千万未已也，君将不堪。诚捐百金予我，
我能止役。”豪信其能，予百金。宏即诣府宣言，县吏尽
私为学之费，又将赋于民。昇果疑焉，敕县且止，又揭
其事于道。令欲上疏辩，仲衍曰：“亡益也，不如取宏治
之，不辩自直矣。”会摄县事，即逮捕验治，五日得其奸，
言于昇，流宏邓州，一县相贺。给事中张问居里中，谓
仲衍曰：“谚云‘锄一恶，长十善’。君之谓也。”举进士中第，
调沈丘令。欧阳修、吕公著荐之，入司农为主簿，升丞。
吴充引为中书检正。奉使契丹，宴射连破的，众惊异
之。且伟其姿容，密使人取其衣为度，制服以赐。时预
其元会，尽能记其朝仪节奏，图画归献。后钱勰出使，
契丹主犹问：“毕少卿何官？今安在？”王珪与充不相能以仲衍为充所用，数求罪过欲伤之，卒无可乘，但留
滞不迁。经四年，乃以秘阁校理同知太常礼院，为官
制局检讨。官制文字千万计，区别分类，损益删补，皆
曲尽其当。凡从中问其事，必须仲衍然后报，他人不
知也。撰《中书备对》三十卷，士大夫家争传其书。高丽
使入贡，诏馆之。上元夕与使者宴东阙下，作诗诵“圣
德”，神宗次韵赐焉，当时以为宠。官制行，帝自擢起居
郎，王珪留除命，谓为太峻，争于前。帝连称曰：“是当得
尔。”未几，暴得疾，一夕卒，年四十三。帝遣中使唁其家，
赙钱五十万。